CELEX: 32012D0778
Language: lv
Date: 2012-12-04 00:00:00
Title: 2012/778/: Padomes Lēmums ( 2012. gada 4. decembris ), ar kuru atceļ Lēmumu 2009/587/EK par pārmērīga budžeta deficīta pastāvēšanu Maltā

14.12.2012   
            
            
               LV
            
            
               Eiropas Savienības Oficiālais Vēstnesis
            
            
               L 342/43
            
         PADOMES LĒMUMS
   (2012. gada 4. decembris),
   ar kuru atceļ Lēmumu 2009/587/EK par pārmērīga budžeta deficīta pastāvēšanu Maltā
   (2012/778/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 126. panta 12. punktu,
   ņemot vērā Eiropas Komisijas ieteikumu,
   tā kā:
   
               (1)
            
            
               Ņemot vērā Komisijas ieteikumu saskaņā ar Eiropas Kopienas dibināšanas līguma (EKL) 104. panta 6. punktu, Padome 2009. gada 7. jūlijā ar Lēmumu 2009/587/EK (1) nolēma, ka Maltā ir pārmērīgs budžeta deficīts. Padome norādīja, ka vispārējais valdības budžeta deficīts Maltā 2008. gadā bija sasniedzis 4,7 % no IKP, tādējādi krietni pārsniedzot atsauces vērtību 3 % no IKP, savukārt vispārējais valdības bruto parāds kopš 2003. gada pārsniedza atsauces vērtību 60 % no IKP un 2008. gadā sasniedza 64,1 % no IKP (2).
            
         
               (2)
            
            
               Saskaņā ar EKL 104. panta 7. punktu un Padomes Regulas (EK) Nr. 1467/97 (1997. gada 7. jūlijs) par to, kā paātrināt un precizēt pārmērīga budžeta deficīta novēršanas procedūras īstenošanu (3), 3. panta 4. punktu Padome 2009. gada 7. jūlijā, pamatojoties uz Komisijas ieteikumu, arī sniedza Maltai ieteikumu, lai novērstu šo situāciju vēlākais līdz 2010. gada beigām. Ieteikums tika publiskots.
            
         
               (3)
            
            
               Pamatojoties uz Komisijas ieteikumu, Padome 2010. gada 16. februārī secināja, ka atbilstoši tās ieteikumam, kas sniegts saskaņā ar EKL 104. panta 7. punktu, tikuši veikti efektīvi pasākumi, taču pēc ieteikuma pieņemšanas Maltā norisinājušies negaidīti notikumi ekonomikā, kuriem bijusi ļoti nelabvēlīga ietekme uz valsts finansēm. Tāpēc Padome saskaņā ar Līguma par Eiropas Savienības darbību (LESD) 126. panta 7. punktu pieņēma pārskatītu ieteikumu Maltai, par vienu gadu, t. i., līdz 2011. gadam, pagarinot termiņu, kādā veicama pārmērīga budžeta deficīta novēršana. Ieteikums tika publiskots.
            
         
               (4)
            
            
               Saskaņā ar LESD 126. panta 12. punktu Padomes lēmums par pārmērīga budžeta deficīta pastāvēšanu jāatceļ, ja pārmērīgs budžeta deficīts attiecīgajā dalībvalstī, pēc Padomes ieskatiem, ir novērsts.
            
         
               (5)
            
            
               Atbilstīgi LESD pievienotā Protokola par pārmērīga budžeta deficīta novēršanas procedūru 4. pantam Komisija sniedz datus šīs procedūras īstenošanai. Piemērojot minēto protokolu, dalībvalstīm saskaņā ar 3. pantu Padomes Regulā (EK) Nr. 479/2009 (2009. gada 25. maijs) par to, kā piemērot Eiropas Kopienas dibināšanas līgumam pievienoto Protokolu par pārmērīga budžeta deficīta novēršanas procedūru (4), divreiz gadā, proti, līdz 1. aprīlim un līdz 1. oktobrim, jāpaziņo valdības budžeta deficīta un parāda dati un citi saistītie rādītāji.
            
         
               (6)
            
            
               Lemjot par to, vai lēmums par pārmērīga budžeta deficīta pastāvēšanu būtu jāatceļ, Padomei lēmums būtu jāpieņem, pamatojoties uz paziņotajiem datiem. Turklāt lēmums par pārmērīga budžeta deficīta pastāvēšanu būtu jāatceļ tikai tad, ja Komisijas prognozes liecinātu, ka prognožu laikposmā budžeta deficīts nepārsniegs robežlīmeni – 3 % no IKP.
            
         
               (7)
            
            
               Pamatojoties uz Komisijas (Eurostat) datiem, kas sniegti saskaņā ar Regulas (EK) Nr. 479/2009 14. pantu pēc tam, kad Malta līdz 2012. gada 1. aprīlim sniedza paziņojumu, kā arī Komisijas dienestu 2012. gada rudens prognozi, var izdarīt šādus secinājumus.
               
                           —
                        
                        
                           Pēc augstākā līmeņa sasniegšanas 2008. gadā vispārējais valdības budžeta deficīts ir pakāpeniski samazinājies, 2011. gadā sasniedzot 2,7 %, kas ir mazāk par atsauces vērtību 3 % no IKP. Ievērojamais uzlabojums salīdzinājumā ar 2010. gadu, kad vispārējais valdības budžeta deficīts bija 3,6 % no IKP, lielākoties bija saistīts ar ieņēmumu palielināšanos par 0,7 % no IKP. Neto deficīta samazināšanas vienreizējo pasākumu ietekme 2011. gadā Komisijas dienestu 2012. gada rudens prognozēs tiek lēsta 0,7 % apmērā no IKP. Strukturālās bilances (t. i., cikliski koriģētā budžeta bilance, neieskaitot vienreizējos un pagaidu pasākumus) uzlabojums 2011. gadā lēsts viena procentpunkta apmērā no IKP, kas ir vairāk nekā Padomes ieteiktais mērķis vismaz ¾ % apmērā no IKP.
                        
                     
                           —
                        
                        
                           Komisijas dienestu 2012. gada rudens prognozē paredzēts, ka deficīts turpinās samazināties, 2012. gadā sasniedzot 2,6 % no IKP, ko lielākoties veicinās ieņēmumu palielināšanas pasākumi, no kuriem lielākā daļa tiek uzskatīti par vienreizējiem pasākumiem; neto deficīta samazināšanas vienreizējo pasākumu ietekme tiek lēsta 1 % apmērā no IKP. Ja politika netiks mainīta, t. i., netiks veikti konsolidācijas pasākumi, kas paredzēti 2013. gada budžetā, kurš tika pieņemts pēc prognozes sagatavošanas, prognozēts, ka vispārējā valdības budžeta deficīts 2013. gadā palielināsies līdz 2,9 % no IKP un atkal samazināsies līdz 2,6 % no IKP 2014. gadā, tādējādi prognozes laikposmā saglabājoties zemāks par atsauces vērtību 3 % no IKP. 2012. gada aprīļa stabilitātes programmas mērķis ir mazāks deficīts 2,2 %, 1,7 % un 1,1 % apmērā no IKP attiecīgi 2012., 2013. un 2014. gadā. Atšķirība starp Komisijas dienestu 2012. gada rudens prognozi un stabilitātes programmas mērķiem 2012. gadam lielākoties izskaidrojama ar dinamiskāku ieņēmumu pieaugumu minētajā programmā.
                        
                     
                           —
                        
                        
                           Attiecībā uz gadiem pēc Padomes noteiktā 2011. gada termiņa budžeta prognozēs, kas sniegtas Komisijas dienestu 2012. gada rudens prognozē, norādīts, ka 2012. gadā neuzlabosies cikliski koriģētā budžeta bilance, neieskaitot vienreizējos un citus pagaidu pasākumus, un 2013. gadā IKP uzlabosies par ¼ procentpunkta. Tas ir mazāk nekā 0,5 % no IKP robežvērtības attiecībā uz pielāgošanu virzībā uz vidēja termiņa budžeta mērķi, kas tiek prasīts saskaņā ar Stabilitātes un izaugsmes pakta preventīvo daļu, it īpaši Padomes Regulu (EK) Nr. 1466/97 (1997. gada 7. jūlijs) par budžeta stāvokļa uzraudzības un ekonomikas politikas uzraudzības un koordinācijas stiprināšanu (5). Šī lēnā pielāgošanās tiek prognozēta, ņemot par pamatu kopumā līdzsvarotus cikliskos nosacījumus, t. i., starpība starp potenciālo un faktisko ražošanas apjomu tiek lēsta tuvu nullei. Vienlaikus pieauguma struktūra, domājams, dos relatīvi mazus nodokļu ieņēmumus. Tieši 2012. gadā ekonomikas izaugsmi ir veicinājis neto eksports, bet iekšējais pieprasījums tiek prognozēts neliels salīdzinājumā ar pagātnes tendencēm. Prognozēts, ka 2014. gadā tiks panākts uzlabojums ½ procentpunkta apmērā no IKP. Turklāt prognozēts, ka 2012. gadā valdības izdevumu reālais pieaugums, neieskaitot diskrecionāros ieņēmumu pasākumus, būs mazāks par iespējamā IKP pieauguma vidējā termiņa atsauces līmeni, kā noteikts Regulas (EK) Nr. 1466/97 5. pantā. Tomēr, ja politika netiks mainīta, reālais neto izdevumu pieaugums 2013. un 2014. gadā varētu ievērojami pārsniegt šo atsauces līmeni.
                        
                     
                           —
                        
                        
                           Vispārējam valdības bruto parādam kā daļai no IKP kopš 2008. gada bijusi tendence palielināties, un 2011. gadā tas sasniedza 70,9 % no IKP. Komisijas dienestu 2012. gada rudens prognozē paredzēts, ka parāda attiecība turpinās palielināties, sasniedzot 72,4 % no IKP 2012. gadā, 73,1 % no IKP 2013. gadā un 72,8 % no IKP 2014. gadā. Turpretī 2012. gada stabilitātes programmā paredzēts, ka parāda attiecība pēc 2011. gada sāks samazināties un 2014. gadā tā būs 67,4 % no IKP. Atšķirība starp abām prognozēm radusies tāpēc, ka rudens prognozē ir zemāks primārais pārpalikums un augstāka atlikumu un plūsmu korekcija.
                        
                     
         
               (8)
            
            
               Padome atgādina, ka, sākot ar 2012. gadu, kas ir gads pēc pārmērīgā budžeta deficīta korekcijas, triju gadu laikā Maltai būtu jāpanāk pietiekams progress attiecībā uz atbilstību parāda kritērija prasībām saskaņā ar Regulas (EK) Nr. 1467/97 2. panta 1.a punktu.
            
         
               (9)
            
            
               Padome uzskata, ka pārmērīgais deficīts Maltā ir novērsts līdz 2011. gada termiņam un tāpēc būtu jāatceļ Lēmums 2009/587/EK,
            
         IR PIEŅĒMUSI ŠO LĒMUMU.
   1. pants
   No vispārēja novērtējuma izriet, ka pārmērīga budžeta deficīta situācija Maltā ir novērsta.
   2. pants
   Ar šo atceļ Lēmumu 2009/587/EK.
   3. pants
   Šis lēmums ir adresēts Maltai.
   
      Briselē, 2012. gada 4. decembrī
      
         
            Padomes vārdā –
         
            priekšsēdētājs
         
         V. SHIARLY
      
   
   
      (1)  OV L 202, 4.8.2009., 42. lpp.
   
      (2)  Vispārējais valdības budžeta deficīts un parāds 2008. gadam vēlāk tika pārskatīts, attiecīgi nosakot pašreizējos 4,6 % no IKP un 62,0 % no IKP.
   
      (3)  OV L 209, 2.8.1997., 6. lpp.
   
      (4)  OV L 145, 10.6.2009., 1. lpp.
   
      (5)  OV L 209, 2.8.1997., 1. lpp.